Projekts

**Grozījumi Augstskolu likumā**

Izdarīt Augstskolu likumā (Latvijas Republikas Saeimas un Ministru Kabineta Ziņotājs, 1996, 1. nr.; 1997, 3. nr.; 2001, 1. nr.; 2003, 12. nr.; 2004, 13. nr.; 2006, 8. nr.; 2007, 6., 11. nr.; 2008, 15. nr.; 2009, 2., 14. nr.; Latvijas Vēstnesis, 2009, 194. nr.; 2010, 38., 206. nr.; 2011, 117., 202. nr.; 2012, 190. nr.; 2013, 40., 92., 188. nr.; 2014, 214., 257. nr.; 2016, 108., 125., 241. nr.; 2017, 90., 236. nr.; 2018, 36., 132., 216. nr.; 2019, 240. nr.) šādus grozījumus:

1. Aizstāt visā likumā vārdus “zinātniskā doktora grāds” (attiecīgā locījumā) ar vārdiem un saīsinājumu “zinātnes doktora grāds *(Ph. D.)*” (attiecīgajā locījumā).

2. Aizstāt visā likumā vārdus “ar zinātņu doktora grādu” ar vārdiem un saīsinājumu ”ar zinātnes doktora grādu *(Ph. D.)*.”

3. 3.pantā:

izteikt pirmo un otro daļu šādā redakcijā:

“(1) Augstskolas ir augstākās izglītības un zinātnes institūcijas, kas īsteno akadēmiskas un profesionālas studiju programmas (tostarp starpdisciplināras), kā arī nodarbojas ar zinātni, pētniecību un māksliniecisko jaunradi. Augstskolu īstenotās studiju programmas īsteno atbilstoši Latvijas izglītības klasifikācijā noteiktajām izglītības tematiskajām jomām.

(2) Pēc akadēmiskās studiju programmas apguves piešķir akadēmisko grādu, pēc akadēmiskās doktora studiju programmas apguves – zinātnes doktora grādu *(Ph. D.).* Pēc profesionālās studiju programmas apguves iegūst profesionālo kvalifikāciju vai profesionālo kvalifikāciju un attiecīga līmeņa profesionālo grādu. Pēc profesionālās doktora studiju programmas mākslās apguves piešķir profesionālo doktora grādu mākslās.”

papildināt pantu ar 2.1 daļušādā redakcijā:

“(21) Ir šāda veida augstskolas:

1) universitātes (*University*). Universitātes attīsta zinātnisko pētniecību vismaz trīs zinātnes nozarēs, īstenojot pētniecībā balstītu studijas, īpaši maģistra, rezidentūras un doktora studiju programmu apguvi. Universitātes pastāvīgi veic fundamentālos pētījumus, rūpnieciskos pētījumus vai eksperimentālo izstrādi, kā arī plaši izplata šo pētījumu rezultātus mācību, publikāciju vai zināšanu pārneses veidā, nodrošinot Latvijas zinātnes attīstību un starptautisko konkurētspēju, ar to veicinot Latvijas tautsaimniecības attīstību un radot zināšanas sabiedrības vajadzībām;

2) lietišķo zinātņu augstskolas (*University of Applied Sciences*). Lietišķo zinātņu augstskolas attīsta stratēģiskās specializācijas atbilstoši attiecīgās tautsaimniecības nozares un reģiona attīstības vajadzību pieprasījumam un specializējas tautsaimniecības attīstības, valsts un sabiedrības attīstības vajadzībām nepieciešamo cilvēkresursu un inovāciju radīšanā, īstenojot kvalificēta darbaspēka sagatavošanu atbilstoši darba tirgus prasībām ar spēju efektīvi pielāgoties nozares, rūpniecības vai reģiona attīstības vajadzību pieprasījumam, kā arī attīsta zinātni noteiktās zinātnes jomās un nodrošina zināšanu un tehnoloģiju pārnesi sabiedrības izglītošanā un attiecīgās tautsaimniecības nozares vai rūpniecības vajadzībām. Zinātnisko darbību attīsta atbilstoši augstskolas attīstības stratēģijā noteiktām stratēģiskās specializācijas jomām un nodrošina zināšanu radīšanu augstskolas īstenotajos studiju virzienos;

3) mākslas un kultūras augstskolas *(University of Arts)*. Mākslas un kultūras augstskolas ***–*** attīsta akadēmiskās un profesionālās studijas, māksliniecisko jaunradi, zinātnisko un pētniecisko darbību humanitārās un mākslas zinātnes jomās un dizainā. Stratēģiski specializējas mākslās un kultūras jomā, nodrošinot Latvijas zinātnes un mākslinieciskās jaunrades attīstību, konkurētspēju nacionālajā un starptautiskajā līmenī un pētniecības internacionalizāciju. Attīsta pētniecībā balstītu studiju un mākslinieciskās jaunrades procesu, nodrošina dalību nacionāla un starptautiska mēroga mākslinieciskās jaunrades konkursos un citos mākslinieciskās jaunrades projektos. Sagatavo valstij, sabiedrībai un tautsaimniecībai, mākslas un kultūras sektoram, kultūras mantojuma jomai, kultūrizglītībai, radošajām industrijām nepieciešamos cilvēkresursus.  Izstrādā un pārnes tautsaimniecībā, sabiedrībā un kultūrā tehnoloģiskās un netehnoloģiskās inovācijas un dizaina risinājumus. Nodrošina studiju, pētniecības un radošā darba rezultātus, kas ļauj saglabāt, attīstīt un popularizēt nacionālās kultūras vērtības, tradīcijas un kultūras mantojumu, māksliniecisko izpausmju un kultūras daudzveidību, kā arī starpkultūru komunikāciju.”;

izteikt trešo daļu šādā redakcijā:

“(3) Universitāte atbilst šādiem kritērijiem:

1) īsteno bakalaura, maģistra un doktora studiju programmas;

2) vismaz 65 procentiem vēlētā akadēmiskā personāla ir zinātnes doktora grāds (*Ph. D.*);

3) augstskolas stratēģiskajai specializācijai atbilstošajās zinātnes nozarēs, kurās īsteno studiju programmas, ir izveidotas universitātes struktūrvienības vai zinātniskie institūti un tajos veic zinātnisko darbību;

4) ne mazāk kā 4000 studējošo. Šo kritēriju nepiemēro, ja universitāte ir reģistrēta zinātnisko institūciju reģistrā un zinātniskās institūcijas darbības starptautiskajā novērtējumā atbilstoši normatīviem aktiem par zinātnisko institūciju darbību starptautiskā novērtējuma organizēšanas kārtību tā ir ieguvusi vidējo vērtējumu vismaz 3,5 (skalā no 1 līdz 5);

5) zinātniskā darbība aprobēta ar starptautiski atzītām (citētām) zinātniskajām publikācijām;

6) doktora studiju programmas īsteno tikai tajās zinātnes nozarēs, kurās spēj uzrādīt zinātniskās darbības rezultātus, kas atbilst starptautiska līmeņa prasībām, katru gadu doktora studiju programmās aizstāv promocijas darbus un piešķir zinātnes doktora grādus (*Ph. D.*);

7) veic zinātnisko darbību vismaz trijās zinātnes nozarēs un īsteno studiju programmas vismaz trīs studiju virzienos.”;

papildināt pantu ar 3.1, 3.2 , 3.3 un 3.4 daļu šādā redakcijā:

“(31) Lietišķo zinātņu augstskola atbilst šādiem kritērijiem:

1) īsteno bakalaura, maģistra un doktora studiju programmas;

2) ne mazāk kā 1000 studējošo. Šo kritēriju nepiemēro, ja augstskola ir reģistrēta zinātnisko institūciju reģistrā un zinātniskās institūcijas darbības starptautiskajā novērtējumā atbilstoši normatīviem aktiem par zinātnisko institūciju darbību starptautiskā novērtējuma organizēšanas kārtību tā ir ieguvusi vidējo vērtējumu vismaz 3,5 (skalā no 1 līdz 5);

3) ne mazāk kā 50 procentiem vēlētā akadēmiskā personāla ir zinātnes doktora grāds*(Ph.D.)*;

4) doktora studiju programmu īsteno tikai tajā zinātnes nozarē, kurā spēj uzrādīt zinātniskās darbības rezultātus, kas atbilst starptautiska līmeņa prasībām, kā arī katru gadu doktora studiju programmā aizstāv promocijas darbus un piešķir zinātnes doktora grādu *(Ph.D.)*;

5) veic zinātnisko darbību vismaz vienā zinātnes nozarē un īsteno studiju programmas vismaz vienā studiju virzienā.

6) zinātniskā darbība aprobēta ar starptautiski atzītām (citētām) zinātniskajām publikācijām.

(32) Mākslas un kultūras augstskola atbilst šādiem kritērijiem:

1) īsteno akadēmiskās vai akadēmiskās un profesionālās bakalaura, maģistra un doktora studiju programmas, tajā skaitā profesionālās doktora studiju programmas mākslās;

2) attīsta māksliniecisko jaunradi un zinātnisko darbību vismaz vienā mākslas, izglītības vai kultūras nozares grupā. Akadēmisko, pētniecisko un mākslinieciskās jaunrades darbību attīsta humanitārās un mākslas zinātnes nozarē. Pētniecisko, mākslinieciskās jaunrades, starptautisko projektu un snieguma finansējuma īpatsvars veido vismaz 10 procentus no augstskolas budžeta;

3) vēlētais akadēmiskais personāls ir ar zinātnes doktora grādu *(Ph.D.)* un ar profesionālo doktora grādu mākslās. Vismaz 20 procenti vēlētā akadēmiskā personāla ir ar zinātnes doktora grādu *(Ph.D.)*;

4) piedalās nacionāla un starptautiska līmeņa akadēmisko un lietišķo pētījumu un mākslinieciskās jaunrades projektu konkursos, īsteno mākslinieciskās jaunrades, pētniecības un attīstības projektus un līgumdarbus mākslas un kultūras jomās, radošajās industrijās un citās nozarēs atbilstoši tautsaimniecības un sabiedrības vajadzībām;

5) zinātniskā darbība aprobēta ar starptautiski atzītām (citētām) zinātniskajām publikācijām un zinātniski recenzētām monogrāfijām;

6) personāla un studējošo izcilība vērtē pēc dalības nacionāla un starptautiska mēroga mākslinieciskās jaunrades konkursos un festivālos.

(33) Šā panta 3.1 daļas 2. punkts neattiecas uz Latvijas Nacionālo aizsardzības akadēmiju, Latvijas Jūras akadēmiju, Rīgas Ekonomikas augstskolu, Rīgas Juridisko augstskolu, Lutera akadēmiju un Latvijas Kristīgo akadēmiju.

(34) Šā panta 3.1 daļas 3. punkts neattiecas uz Latvijas Nacionālo aizsardzības akadēmiju. Ministru kabinets nosaka prasības Latvijas Nacionālās aizsardzības akadēmijas akadēmiskā personāla kvalifikācijai.

4. 8.6 pantā:

papildināt pirmo daļu ar 8.punktu šādā redakcijā:

“8) ja augstskola trīs gadu laikā no studiju programmu īstenošanas uzsākšanas nenodrošina atbilstību šā likuma 3. panta 3.1 un 3.2 daļas prasībām.”;

izslēgt otrās daļas 4. punktā vārdus “Augstākās izglītības padome”.

5. 9. pantā:

izslēgt pirmās daļas otro teikumu;

papildināt pantu ar 1.2 un 1.3 daļu šādā redakcijā:

“(12) Studiju kvalitātes komisija ir koleģiāla lēmējinstitūcija, kuras sastāvā ir septiņi eksperti ar pieredzi augstākās izglītības organizēšanā un nodrošināšanā. Studiju kvalitātes komisija pieņem lēmumu par augstskolas un koledžas akreditāciju vai lēmumu par atteikumu akreditēt augstskolu vai koledžu. Minēto lēmumu Studiju kvalitātes komisija pieņem sešu mēnešu laikā no dienas, kad saņemts augstskolas vai koledžas iesniegums par tās akreditāciju.

(13) Studiju kvalitātes komisijas lēmumu var apstrīdēt Akadēmiskās informācijas centrā. Akadēmiskās informācijas centra lēmumu var pārsūdzēt tiesā Administratīvā procesa likuma noteiktajā kārtībā.”;

aizstāt otrās daļas 3. punktā vārdus “Saeimā vai attiecīgi Ministru kabinetā” ar vārdiem “šajā likumā noteiktajā kārtībā”;

izslēgt trešās daļas pirmo un trešo teikumu.

6. 10. pantā:

papildināt pantu ar 2.1 daļu šādā redakcijā:

“(21) Valsts dibināta augstskola satversmi izstrādā atbilstoši augstskolas iekšējās pārvaldības modelim, kuru izstrādā augstskola un apstiprina Ministru kabinets. Augstskolas iekšējās pārvaldības modelī atbilstoši šajā likumā noteiktajām prasībām nosaka augstskolas pārstāvības un vadības institūcijas un lēmējinstitūcijas, to sastāvu, to locekļu atlases, ievēlēšanas, iecelšanas, apstiprināšanas, atcelšanas kārtību, kā arī citus ar augstskolas iekšējo pārvaldi saistītos jautājumus.”;

izteikt trešo daļu šādā redakcijā:

“(3) Valsts dibināto augstskolu (izņemot Latvijas Nacionālo aizsardzības akadēmiju) satversmes un grozījumus tajās apstiprina attiecīgās augstskolas satversmes sapulce. Ja valsts dibinātajā augstskolā atbilstoši augstskolas iekšējās pārvaldības modelim satversmes sapulce nedarbojas, satversmi un grozījumus tajā, saskaņojot ar augstskolas padomi, apstiprina augstskolas senāts. Latvijas Nacionālās aizsardzības akadēmijas satversmi, kā arī privātpersonu dibināto augstskolu satversmes un grozījumus tajās apstiprina Ministru kabinets. Ja Latvijas Nacionālās aizsardzības akadēmijas un privātpersonu dibinātās augstskolas satversmē izdarīti grozījumi, Ministru kabinetam iesniedzams grozījumu teksts, kā arī pilns satversmes teksts jaunajā redakcijā.”;

izslēgt ceturtajā daļā vārdus “vai attiecīgi Saeimai”;

izteikt piekto daļu šādā redakcijā:

“(5) Personas, kuras nav augstskolas personāla sastāvā, augstskolas izdotos administratīvos aktus vai faktisko rīcību var apstrīdēt, iesniedzot iesniegumu augstskolas rektoram. Rektora pieņemto lēmumu var pārsūdzēt tiesā [Administratīvā procesa likumā](https://m.likumi.lv/ta/id/55567-administrativa-procesa-likums) noteiktajā kārtībā. Ja apstrīdamo administratīvo aktu izdevis vai faktisko rīcību veicis augstskolas rektors, personas, kuras nav augstskolas personāla sastāvā, attiecīgo administratīvo aktu vai faktisko rīcību var pārsūdzēt tiesā [Administratīvā procesa likumā](https://m.likumi.lv/ta/id/55567-administrativa-procesa-likums) noteiktajā kārtībā.”

7. Izslēgt 11. panta otrās daļas otro teikumu.

8. 12. pantā:

izteikt pirmo daļu šādā redakcijā:

“(1) Valsts dibinātās augstskolas galvenās lēmējinstitūcijas ir satversmes sapulce, ja tās darbību paredz augstskolas iekšējās pārvaldības modelis, augstskolas padome, senāts un rektors. Privātpersonu dibinātās augstskolas galvenās lēmējinstitūcijas ir satversmes sapulce, senāts, rektors un akadēmiskā šķīrējtiesa.”;

papildināt otro daļu ar vārdiem “vai senāts”;

aizstāt ceturtajā daļā vārdus “rektors un akadēmiskā šķīrējtiesa” ar vārdiem “un rektors”.

9. Izteikt 14. pantu šādā redakcijā:

**“14. pants. Satversmes sapulces kompetence**

(1) Valsts dibinātas augstskolas satversmes sapulce:

1) izstrādā, apstiprina augstskolas satversmi un veic grozījumus tajā;

2) apstiprina valsts dibinātas augstskolas padomes nolikumu;

3) ievēlē un rosina rektora atcelšanu;

4) ievēlē senātu un rektoru.

(2) Privātpersonu dibinātas augstskolas [satversmes](https://m.likumi.lv/ta/id/57980-latvijas-republikas-satversme) sapulce:

1) izstrādā, pieņem un groza augstskolas satversmi;

2) ievēlē akadēmisko šķīrējtiesu;

3) apstiprina senāta un akadēmiskās šķīrējtiesas nolikumus.”

10. Papildināt likumu ar 14.1 un 14.2 pantu šādā redakcijā:

**“14.1 Augstskolas padome**

(1) Augstskolas padome ir valsts dibinātas augstskolas koleģiāla vadības un lēmējinstitūcija, kas nodrošina augstskolas autonomiju un labas pārvaldības principa īstenošanu un ir atbildīga par augstskolas stratēģisko, administratīvo, saimniecisko un finanšu vadību atbilstoši dibinātāja noteiktajiem mērķiem.

(2) Universitātē augstskolas padomi veido 11 locekļu sastāvā. Lietišķo zinātņu augstskolā un mākslas un kultūras augstskolā augstskolas padomi veido ne vairāk kā 11 locekļi. Augstskolas padomes sastāvā iekļauj akadēmiskā personāla un studējošo pārstāvjus ar nosacījumu, ka tie ir mazākumā attiecībā pret kopējo augstskolas padomes locekļu kopējo skaitu. Augstskolas padomes locekļi ir valsts amatpersonas. Augstskolas padomes loceklis nevar vienlaikus ieņemt senatora amatu. Augstskolas padomes locekli ieceļ un atceļ Ministru kabinets. Padomes locekļa pilnvaru laiks ir četri gadi, ne vairāk kā divus termiņus pēc kārtas.

(3) Augstskolas padomes locekļa amatā var iecelt ārvalsts pilsoni. Ja padomes locekļa amatā ieceļ ārvalsts pilsoni, viņam jāprot un jālieto valsts valoda tādā apjomā, kāds nepieciešams viņa profesionālo pienākumu pildīšanai, vai augstskolai ir jānodrošina tulkojums valsts valodā.

(4) Ministru kabinets nosaka prasības augstskolas padomes izveidei un augstskolas padomes loceklim, augstskolas padomes darbības pamatprincipus, kā arī kārtību, kādā atklāta konkursa procedūrā atlasa augstskolas padomes locekļa kandidātu un institūcijas, kas piedalās augstskolu padomes locekļu kandidātu atlasē.

(5) Augstskolas padome ievēlē priekšsēdētāju, kas nav attiecīgās augstskolas personāla pārstāvis. Augstskolas padomes priekšsēdētāja darbs ir apmaksāts. Augstskola var noteikt atlīdzību arī citiem padomes locekļiem, kā arī noteikt transporta un uzturēšanas izdevumu kompensācijas atbilstoši normatīvajam regulējumam par kārtība, kādā atlīdzināmi ar komandējumiem saistītie izdevumi.

(6) Augstskolas padome darbojas, pamatojoties uz tās nolikumu, kuru apstiprina satversmes sapulce, ja tās izveidi paredz augstskolas iekšējās pārvaldības modelis, vai augstskolas padome, iepriekš saskaņojot ar senātu.

**14.2 Augstskolas padomes kompetence**

(1) Augstskolas padome:

1) saskaņojot ar attiecīgās nozares ministriju, apstiprina augstskolas attīstības stratēģiju un seko tās ieviešanas progresa un kvalitātes monitoringam;

2) apstiprina augstskolas budžetu un uzrauga tā izpildi;

3) apstiprina atalgojuma un motivācijas politiku, pieņem lēmumus par investīciju piesaisti, veic risku pārvaldību un nodrošina iekšējā un ārējā audita darbu risku pārraudzību un kontroli;

4) sadarbībā ar senātu izstrādā un groza augstskolas satversmi;

5) pēc saskaņošanas ar senātu apstiprina augstskolas padomes nolikumu;

6) saskaņo senāta nolikumu;

7) veic rektora amata pretendentu atlasi , rosina rektora atcelšanu;

8) nosaka rektora darba pienākumus, atalgojumu un slēdz ar rektoru darba līgumu, veic rektora darbības novērtēšanu;

9) stiprina starptautisko atpazīstamību un konkurētspēju;

10) pārrauga rektora un administratīvās vadības komandas darbu;

11) pārrauga augstskolas darbības atbilstību normatīvajiem aktiem.

(2) Šā panta pirmās daļas 2. punkts par augstskolas budžeta apstiprināšanu, 5., 6. un 7. punkts attiecas uz augstskolām, kuru augstskolas iekšējās pārvaldības modelis neparedz satversmes sapulces izveidi.

(3) Augstskolas satversmē atbilstoši augstskolas iekšējās pārvaldības modelim var papildus noteikt citus padomes uzdevumus.”

11. 15. pantā:

Izteikt pirmo daļu šādā redakcijā:

“(1) Senāts ir augstskolas koleģiāla vadības institūcija un lēmējinstitūcija, kas apstiprina kārtību un noteikumus, kuri regulē augstskolas akadēmiskās un zinātniskās darbības sfēras.”;

papildināt piekto daļu ar teikumu šādā redakcijā:

“Ja augstskolas iekšējās pārvaldības modelis neparedz satversmes sapulces izveidi, senāta nolikumu izstrādā un pēc saskaņošanas ar augstskolas padomi apstiprina senāts.”

12. Papildināt likumu ar 15.1 pantu šādā redakcijā:

**“15.1 Senāta kompetence**

(1) Senāts:

1) nodrošina akadēmisko brīvību un studējošo un akadēmiskā personāla tiesību aizsardzību un ierobežojumu novēršanu;

2) veicina zinātnes un izglītības izcilību;

3) pieņem lēmumus akadēmiskajos un zinātniskajos jautājumos;

4) saskaņo augstskolas padomes nolikumu;

5) izstrādā augstskolas satversmi un tās grozījumus;

6) pēc saskaņošanas ar augstskolas padomi apstiprina augstskolas satversmi;

7) izstrādā un pēc saskaņošanas ar augstskolas padomi apstiprina senāta nolikumu;

8) ievēlē rektoru un rosina rektora atcelšanu.

(2) Šā panta pirmās daļas 5., 6., 7. un 8. punkts attiecas uz augstskolu, kuras augstskolas iekšējās pārvaldības modelis neparedz satversmes sapulces izveidi.

(3) Citas senāta kompetences nosaka augstskolas satversme.”

13. Izteikt 17. pantu šādā redakcijā:

**“17. pants. Rektors**

(1) Rektors ir augstskolas augstākā amatpersona, kas īsteno augstskolas vispārējo administratīvo vadību un bez īpaša pilnvarojuma pārstāv augstskolu. Valsts dibinātas augstskolas rektors īsteno augstskolas vispārējo vadību atbilstoši augstskolas satversmei.

(2) Valsts dibinātas augstskolas rektoru ievēlē augstskolas satversmes sapulce vai senāts, ja augstskolas iekšējās pārvaldības modelis neparedz satversmes sapulces izveidi, uz termiņu, kas nepārsniedz piecus gadus, ne vairāk kā divas reizes pēc kārtas. Rektora amata pretendentus augstskolas padome atlasa atklātā starptautiskā konkursā.

(3) Privātpersonu dibinātas augstskolas rektoru ievēlē satversmes sapulce uz termiņu, kas nepārsniedz piecus gadus, ne vairāk kā divas reizes pēc kārtas.

(4) Augstskolā par rektoru ievēlē personu, kurai ir zinātnes doktora grāds *(Ph.D.)*. Augstskolas padome var izvirzīt papildu prasības rektora amata pretendentam. Nedēļas laikā pēc rektora vēlēšanām augstskola informē Izglītības un zinātnes ministriju par vēlēšanu rezultātiem. Valsts dibinātas augstskolas par vēlēšanu rezultātiem informē arī attiecīgās nozares ministriju.

(5) Ministru kabinets nosaka valsts augstskolas rektora amata pretendentu pieteikšanās nosacījumus, kārtību kādā atlasa un vērtē pretendentus, kā arī kartību, kādā ieceļ amatā un atceļ no amata valsts augstskolas rektoru.

(6) Kārtējās rektora vēlēšanas augstskola rīko vismaz trīs mēnešus pirms rektora pilnvaru beigām. Līdz jaunievēlētā rektora apstiprināšanai rektora pienākumus pilda iepriekšējais rektors.

(7) Rektors amata pienākumus sāk pildīt pēc apstiprināšanas Ministru kabinetā. Rektoru var neapstiprināt amatā, ja viņš ievēlēts, pārkāpjot šo likumu, augstskolas satversmi un citus normatīvos aktus, kas nosaka rektora ievēlēšanas kārtību. Ja rektoru neapstiprina, rektora amata kandidātus atlasa šā panta piektajā daļā noteiktajā kārtībā. Līdz jaunievēlētā rektora apstiprināšanai rektora pienākumus pilda Ministru kabineta ieceltais rektors.

(8) Rektoru atceļ no amata pēc satversmes sapulces, augstskolas senāta vai attiecīgās nozares ministrijas ierosinājuma šā panta piektajā daļā noteiktajā kārtībā, ja rektora darbībā konstatēti likuma vai citu normatīvo aktu pārkāpumi. Valsts dibinātas augstskolas rektoru atcelt var arī pēc augstskolas padomes ierosinājuma. Ierosinājumu par valsts dibinātas augstskolas rektora atcelšanu izskata komisija, kuras izveides kārtību un kompetenci nosaka Ministru kabinets. Komisiju neveido, ja ierosinājumu atcelt rektoru ir atbalstījusi ne mazāk kā divas trešdaļas augstskolas padomes un divas trešdaļas senāta pārstāvju.

(9) Ja valsts dibinātas augstskolas rektors pēc paša vēlēšanās beidz pildīt amatu pirms termiņa beigām, kā arī tad, ja valsts dibinātas augstskolas rektors tiek atcelts no amata, augstskolas padomes priekšsēdētājs noslēdz līgumu ne ilgāk kā uz vienu gadu ar rektora pienākumu izpildītāju. Ja pēc paša vēlēšanās amatu pirms termiņa beigām beidz pildīt vai no amata tiek atcelts privātpersonu dibinātas augstskolas rektors, Ministru kabinets ieceļ augstskolas dibinātāja izvirzītu rektora vietas izpildītāju, kas pilda rektora pienākumus līdz jaunievēlētā rektora apstiprināšanai.

(10) Augstskolas rektora amatā var iecelt ārvalsts pilsoni. Ja rektora amatā ieceļ ārvalstu pilsoni, viņam jāprot un jālieto valsts valoda tādā apjomā, kāds nepieciešams viņa profesionālo pienākumu pildīšanai, vai augstskolai ir jānodrošina tulkojums valsts valodā.”

14. Papildināt 20.panta trešo daļu ar jaunu otro un trešo teikumu šādā redakcijā:

“Minēto struktūrvienību vadītāju atlasi veic atklātā konkursā. Struktūrvienību vadītājus ieceļ amatā uz termiņu, kas nepārsniedz piecus gadus, ne vairāk kā divas reizes pēc kārtas.”

15. Izteikt 26. panta astoto daļu šādā redakcijā:

“(8) Valsts dibinātas augstskolas izdotos administratīvos aktus vai faktisko rīcību augstskolas personāls var apstrīdēt augstskolas satversmes noteiktajā kārtībā un pārsūdzēt tiesā Administratīvā procesa likumā noteiktajā kārtībā. Privātpersonu dibinātas augstskolas izdotos administratīvos aktus vai faktisko rīcību augstskolas personāls var apstrīdēt augstskolas akadēmiskajā šķīrējtiesā. Augstskolas akadēmiskās šķīrējtiesas lēmumu var pārsūdzēt tiesā Administratīvā procesa likumā noteiktajā kārtībā.”

16. Aizstāt 35. panta trešajā, piektajā un sestajā daļā vārdus “Augstākās izglītības padome” ar vārdiem “Latvijas Zinātnes padome”.

17. Papildināt 43. panta otro daļu ar jaunu otro un trešo teikumu šādā redakcijā:

“Valsts dibinātas augstskolas prorektorus pēc rektora ieteikuma un senāta saskaņojuma amatā apstiprina augstskolas padome. Augstskolas padome var atteikt prorektoru apstiprināšanu amatā augstskolas satversmē noteiktajos gadījumos.”

18. Izslēgt 46. panta trešās daļas otrajā un trešajā teikumā un ceturtajā daļā vārdus “saskaņojot ar Augstākās izglītības padomi”.

19. Izslēgt 51. panta pirmajā teikumā vārdus “pēc Augstākās izglītības padomes priekšlikuma”.

20. Izslēgt 55. panta otro daļu.

21. Izslēgt 55.2 panta trešās daļas pirmo teikumu.

22. Izslēgt 64.2 panta otrās daļas 2. punktu.

23. Papildināt VIII nodaļu ar 64.3 pantu šādā redakcijā:

**“64.3 pants**. **Pārskats par augstskolas un koledžas darbību**

(1) Augstskolu un koledžu, valsts un pašvaldību institūciju un sabiedrības sadarbības veicināšanai augstskola un koledža ik gadu sagatavo pārskatu par savu darbību pārskata gadā (gadagrāmatu), kas kā atsevišķs izdevums publicējams tās mājaslapā internetā.

(2) Augstskola un koledža Ministru kabineta noteiktajā kārtībā un termiņā iesniedz Izglītības un zinātnes ministrijai informāciju par savu darbību, ietverot tajā datus par:

1) augstskolas un koledžas struktūru;

2) studējošo un pārējā augstskolas un koledžas personāla skaitu un sastāvu;

3) studiju iespējām un uzņemto studentu skaitu un sastāvu;

4) studiju kursu, studiju moduļu, studiju programmu piedāvājumu, kā arī informāciju par studiju virzieniem;

5) valsts budžeta līdzekļu sadalījumu un izlietojumu;

6) saimniecisko darbību, pašu ieņēmumiem un to izlietojumu;

7) starptautiskajiem sakariem.”

24. Izslēgt IX nodaļu.

25. Papildināt pārejas noteikumus ar 53., 54., 55., 56. un 57. punktu šādā redakcijā:

“53. Augstskolas, kas reģistrētas Augstskolu reģistrā līdz šā likuma 3.panta 2.1 daļas spēkā stāšanās dienai, atbilstību šā likuma 3. panta trešās daļas, 3.1 daļas vai 3.2 daļas prasībām nodrošina trīs gadu no šā likuma 3.panta 2.1 daļas spēkā stāšanās dienas.

54. Ministru kabinets līdz 2020. gada 31. augustam izdod šā likuma 14.1panta ceturtajā daļā un 17. panta piektajā un astotajā daļā minētos noteikumus.

55. Valsts dibinātās augstskolas izstrādā un pēc saskaņošanas ar Izglītības un zinātnes ministriju un nozares ministrijām līdz 2020. gada 30.novembrim iesniedz apstiprināšanai Ministru kabinetā augstskolas iekšējās pārvaldības modeli. Augstskolas nodrošina savas darbības atbilstību iekšējās pārvaldības modelim līdz 2023. gada 31. decembrim.

56. Grozījumi šā likuma 8.6 panta otrās daļas 4. punktā (par vārdu “Augstākās izglītības padome” izslēgšanu), 9. pantā (par pirmās daļas otrā teikuma izslēgšanu, panta papildināšanu ar 1.2 un 1.3 daļu un trešās daļas pirmā un trešā teikuma aizslēgšanu), 11. pantā (par otrās daļas otrā teikuma izslēgšanu), 35. panta trešajā, piektajā un sestajā daļā (par vārdu “Augstākās izglītības padome” aizstāšanu ar vārdiem “Latvijas Zinātnes padome”), 46. panta trešās daļas otrajā un trešajā teikumā un ceturtajā daļā (par vārdu “saskaņojot ar Augstākās izglītības padomi” izslēgšanu), 51. panta pirmajā teikumā (par vārdu “pēc Augstākās izglītības padomes priekšlikuma” izslēgšanu), 55. panta otrās daļas izslēgšanu, 55.2 pantā (par trešās daļas pirmā teikuma izslēgšanu), 64.2 panta otrās daļas 2. punkta izslēgšanu, grozījums par VIII nodaļas papildināšanu ar 64.3 pantu un IX nodaļas izslēgšanu stājas spēkā 2021. gada 1. janvārī.

57. Augstākās izglītības padome līdz 2020.gada 15.decembrim pabeidz vai nodod tās lietvedībā esošās nepabeigtās lietas Akadēmiskās informācijas centram un Latvijas Zinātnes padomei atbilstoši šā likuma 9. un 35. pantā noteiktajai kompetencei. Administratīvās lietas, kuru izskatīšanu Augstākās izglītības padome nav pabeigusi, kā arī administratīvās lietas, kas ierosinātas, pamatojoties uz iesniegumiem, ar kuriem apstrīdēti Augstākās izglītības padomes lēmumi par augstskolu un koledžu akreditāciju, izskata Studiju kvalitātes komisija.”